Forslag til RÅDETS FORORDNING om justering af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Rådet efter proceduren med samstemmende udtalelse

(forelagt af Kommissionen)

BEGRUNDELSE

Ved Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [1], ophævedes afgørelse 87/373/EØF af 13. juli 1987.

[1] EFT L 184 af 17.7.1999, s. 23.

I Rådets og Kommissionens erklæring 2 til afgørelse 1999/468/EF hedder det, at Rådet og Kommissionen er enige om, at bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i henhold til afgørelse 87/373/EØF, bør justeres for at bringe dem i overensstemmelse med artikel 3, 4 og 5, i afgørelse 1999/468/EF.

Ifølge den fælles erklæring skal denne justering ske automatisk for så vidt angår procedure I, IIa, IIb, IIIa og IIIb, mens ændringer af beskyttelsesprocedurerne bør foretages fra sag til sag.

Nærværende forordning berører hverken de ændrede retsakters øvrige indhold eller anvendelsen heraf.

Komitéernes og udvalgenes karakter ifølge basisretsakten berøres ikke af nærværende forordning, der går ud på at justere de retsakter, hvorved komitéerne og udvalgene er oprettet, og de retsakter, der henviser til disse komitéer og udvalg.

Forordningen finder ikke anvendelse på de retsakter, der allerede er justeret ved en ændringsretsakt til basisretsakten.

Forordningen tilsidesætter ikke Kommissionens forslag til retsakter om ændring af basisretsakten, som er fremsat efter den 18. juli 1999, hvor Rådets afgørelse 1999/468/EF trådte i kraft.

Forordningen finder anvendelse på retsakter, der stadig er i kraft på det tidspunkt, hvor den træder i kraft.

2001/0313 (AVC)

Forslag til RÅDETS FORORDNING om justering af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Rådet efter proceduren med samstemmende udtalelse

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 161,

under henvisning til forslag fra Kommissionen [2],

[2]

under henvisning til udtalelse fra Europa-Parlamentet [3],

[3]

under henvisning til udtalelse fra Det Økonomiske og Sociale Udvalg [4],

[4]

under henvisning til udtalelse fra Regionsudvalget [5], og

[5]

ud fra følgende betragtninger:

(1) Afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6], har erstattet afgørelse 87/373/EØF [7].

[6] EFT L 184 af 17.7.1999, s. 23.

[7] EFT L 197 af 18.7.1987, s. 33.

(2) I henhold til Rådets og Kommissionens fælles erklæring [8] til afgørelse 1999/468/EF bør bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i henhold til afgørelse 87/373/EØF, justeres for at bringe dem i overensstemmelse med artikel 3, 4 og 5 i afgørelse 1999/468/EF.

[8] EFT C 203 af 17.7.1999, s. 1.

(3) I erklæringen angives, hvordan udvalgsprocedurerne skal justeres automatisk, hvis det ikke berører udvalgets karakter i henhold til basisretsakten.

(4) De frister, der er fastsat i de bestemmelser, som skal justeres, bør fortsat være gældende. Hvis der ikke er fastsat en præcis frist for at fastsætte gennemførelsesbestemmelserne, bør den fastsættes til tre måneder.

(5) Bestemmelser i retsakter, ifølge hvilke type I-udvalgsproceduren i henhold til afgørelse 87/373/EØF skal anvendes, bør derfor erstattes af bestemmelser, der henviser til rådgivningsproceduren, jf. artikel 3 i afgørelse 1999/468/EF.

(6) Bestemmelser i retsakter, ifølge hvilke type IIa- og IIb-udvalgsprocedurerne i henhold til afgørelse 87/373/EØF skal anvendes, bør derfor erstattes af bestemmelser, der henviser til forvaltningsproceduren, jf. artikel 4 i afgørelse 1999/468/EF -

UDSTEDT FØLGENDE FORORDNING:

Artikel 1

For så vidt angår rådgivningsproceduren ændres den retsakt, der er omhandlet i bilagene, som angivet i bilag I.

Artikel 2

For så vidt angår forvaltningsproceduren ændres den retsakt, der er omhandlet i bilagene, som angivet i bilag II.

Artikel 3

Henvisninger til bestemmelser i den retsakt, der er omhandlet i bilagene, betragtes som henvisninger til de pågældende bestemmelser som ændret ved denne forordning.

Artikel 4

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG I

Rådgivningsprocedure

Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (EFT L 161 af 26.6.1999, s. 1).

Artikel 47, stk. 2, affattes således:

«2. Når de komitéer, der er nævnt i stk. 1. litra a, c) og d), fungerer som rådgivende komitéer i henhold til henholdsvis artikel 48, 50 og 51, finder den i artikel 3 i afgørelse 1999/468/EF omhandlede rådgivningsprocedure anvendelse i overensstemmelse med samme afgørelses artikel 7.»

BILAG II

Forvaltningsprocedure

Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (EFT L 161 af 26.6.1999, s. 1).

Artikel 47, stk. 3, affattes således:

«3. Når de komitéer, der er nævnt i stk. 1. litra a, c) og d), fungerer som forvaltningskomitéer i henhold til henholdsvis artikel 48, 50 og 51, finder den i artikel 4 i afgørelse 1999/468/EF omhandlede rådgivningsprocedure anvendelse i overensstemmelse med samme afgørelses artikel 7. Det i artikel 4, stk. 3, i afgørelse 1999/468/EF omhandlede tidsrum fastsættes til en måned.»